กสิกรไทยคาดภาวะขาดแคลนน้ำตาลลดลง
ศูนย์วิจัยกสิกรไทยคาดภาวะขาดแคลนน้ำตาลทรายเริ่มคลี่คลายทิศทางราคาลดลง
26 ก.พ. 2553

ศูนย์วิจัยกสิกรไทยคาดภาวะขาดแคลนน้ำตาลทรายเริ่มคลี่คลายทิศทางราคาลดลง
ศูนย์วิจัยกสิกรไทย คาดการณ์ว่า  สถานการณ์น้ำตาลทรายที่ไม่เพียงพอต่อความต้องการของตลาด และบางพื้นที่มีการจำหน่ายในราคาที่สูงกว่าภาครัฐกำหนดไม่น่าจะขยายวงกว้างออกไปกว่าที่เป็นอยู่ในปัจจุบัน และน่าจะเริ่มคลี่คลายลงเป็นลำดับ และจะช่วยให้ปัญหาปริมาณน้ำตาลขาดแคลนของไทยบรรเทาลงได้ในช่วงครึ่งหลังของปี 2553 ดังจะพิจารณาได้จากราคาจำหน่ายน้ำตาลทรายล่วงหน้า ตลาดนิวยอร์ค ในปี 2553 (ปิด ณ วันที่ 12 กุมภาพันธ์ 2553) ส่งมอบเดือนมีนาคมอยู่ที่ 26.95 เซนต์/ปอนด์ ซึ่งเป็นราคาที่สูงที่สุดในรอบ 27 ปี นับจากปี 2527 เป็นต้นมา ก่อนที่ราคาจะค่อยๆลดลงมาอยู่ที่ระดับ 26.33 เซนต์/ปอนด์ในเดือน พฤษภาคม 24.19 เซนต์/ปอนด์ในเดือนกรกฎาคม และ22.29 เซนต์/ปอนด์ในเดือนตุลาคม
ทั้งนี้ ปัญหาการขาดแคลนน้ำตาลทรายที่ใช้บริโภคในประเทศเป็นผลมาจากกรณีราคาน้ำตาลทรายในตลาดโลกปรับตัวสูงขึ้นกว่าราคาที่จำหน่ายในประเทศในช่วงปี 2552 โดยมีราคาเฉลี่ยทั้งปีอยู่ที่ระดับ 18.71 เซนต์/ปอนด์ เพิ่มขึ้นร้อยละ 35.2 เมื่อเทียบกับปี 2551 ซึ่งราคาน้ำตาลทรายตลาดโลกอยู่ในระดับเฉลี่ย 13.84 เซนต์/ปอนด์ สำหรับปี 2553 นั้น ราคาซื้อขายน้ำตาลทรายเดือนมกราคมเฉลี่ยอยู่ที่ระดับ 28.94 เซนต์/ปอนด์ เพิ่มขึ้นเมื่อเทียบกับ 25.29 เซนต์ต่อปอนด์ในเดือนธันวาคมปี 2552